Waghondorganisasie sleep Viagogo hof toeNieu-Seeland se handelskommissie het by ŉ toenemende getal waghondorganisasies wêreldwyd aangesluit om die omstrede Switserlandse kaartjieverkope platform Viagogo hof toe te sleep op aanklag dat hulle verbruikerswetgewing oortree. Die kommissie het meer as 500 klagtes oor die maatskappy ontvang en het Dinsdag sy saak aan die Nieu-Seelandse Hooggeregshof voorgehou. Volgens die kommissie het Viagogo die verbruikerswetgewing oortree en hulle versoek ŉ bevel om die maatskappy te verhoed om verder die wet te oortree. Die kommissie beskuldig die maatskappy daarvan dat hy misleidende bewerings maak dat kaartjies byna uitverkoop is; dat verkeerde pryse vir kaartjies geadverteer word; en dat hulle beweer hulle kan die geldigheid van kaartjies waarborg, terwyl hulle dit nie kan doen nie. Sue Chetwin, uitvoerende hoof van die niewinsgewende organisasie Consumer NZ, het Dinsdag aan Radio New Zealand gesê die maatskappy is baie moeilik om mee te kommunikeer. “Dis byna onmoontlik om enigiemand by Viagogo te kry met wie mens kan praat as iets skeefloop. Hulle is in Switserland gebaseer en is baie geheimsinnig,” het Chetwin aangevoer. Dit was ŉ goeie idee om ŉ plek te hê waar mense kaartjies kan verkoop wat hulle nie meer wil hê nie, “maar Viagogo het dit nou in ŉ internasionale onderneming omskep en in sommige omstandighede kom die verkope van die kaartjies op bedrog neer”, het sy bygevoeg. Uitspraak word voorbehou. Die maatskappy word ook in Switserland, Duitsland, Frankryk, Engeland en Australië in die hof gedaag. Talle Suid-Afrikaners het na bewering ook al ŉ bloutjie geloop met die maatskappy wat ongeldige kaartjies vir plaaslike vertonings teen buitensporige pryse aangebied het. Maroela Media het vroeër berig Lefra Produksies, vervaardiger van die musiekspel Buddy – The Buddy Holly Story wat in Junie 2018 by Emperors Palace te sien was, het ontdek dat daar onwettig kaartjies vir dié vertoning aan die publiek verkoop is. Volgens ŉ verklaring van Lefra Produksies is kaartjies in daardie stadium vir Buddy ten duurste deur middel van die webtuiste www.viagogo.co.za aan teatergangers verkoop. Lefra het die publiek ontmoedig om van dié webwerf gebruik te maak. Die Britse sanger Ed Sheeran het ook die webwerf gepak nadat Viagogo kaartjies vir sy konsert in Londen, Hampden en Manchester herverkoop het. Dít nadat dit baie duidelik gemaak is dat niemand toegelaat sal word om Ed Sheeran-kaartjies te herverkoop nie.